CELEX: 52020PC0477
Language: hr
Date: 2020-09-03
Title: Prijedlog ODLUKE VIJEĆA o dodjeli sredstava koja su opozvana iz projekata u okviru 10. europskog razvojnog fonda u svrhu nadopune Instrumenta mirovne pomoći za Afriku

EUROPSKA KOMISIJA
            Bruxelles, 3.9.2020.
            COM(2020) 477 final
            2020/0228(NLE)
            Prijedlog
            ODLUKE VIJEĆA
            o dodjeli sredstava koja su opozvana iz projekata u okviru 10. europskog razvojnog fonda u svrhu nadopune Instrumenta mirovne pomoći za Afriku
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Instrument mirovne pomoći za Afriku (APF) osnovan je 2003. u okviru Sporazuma iz Cotonoua
                  1
                za razdoblje primjene tog sporazuma te se financira iz Europskog razvojnog fonda (ERF), koji ne pripada općem proračunu Unije. APF je postao jedan od ključnih instrumenata za provedbu suradnje u vezi s pitanjima mira i sigurnosti između Afrike i EU-a. 
            
            
               U okviru trenutačnog 11. ERF-a za APF je prvotno dodijeljen iznos od 750 milijuna EUR za razdoblje 2014.–2020. Pri određivanju tog iznosa, koji se temeljio na obvezama APF-a u okviru 10. ERF-a, nije se u dovoljnoj mjeri uzeo u obzir nagli porast financijskog opsega APF-a nakon 2012., koji se nastavio do 2015., kad je Komisija ograničila svoja sredstva za operacije potpore miru na 80 % tadašnje stope UN-a za stipendije pripadnicima postrojbi i policije koji su raspoređeni u okviru operacija potpore miru pod afričkim vodstvom. Uvođenje te gornje granice dovelo je do stabilizacije, ali ne i smanjenja isplata APF-a jer su uštede dobivene uvođenjem gornje granice doprinosa APF-a za potrebe stipendija prebijene povećanjem ukupnog broja financiranih operacija potpore miru. Porast potražnje ponajviše se odnosi na nastavak financiranja postojećih operacija (misija Afričke unije u Somaliji – AMISOM) te na uspostavu novih operacija potpore miru (misija Gospodarske zajednice zapadnoafričkih država u Gvineji Bisau – ECOMIB, Multinacionalna zajednička jedinica protiv skupine Boko Haram – MNJTF, zajedničke snage skupine G5 Sahel).
            
            
               Stoga je APF do sada bio dopunjavan četiri puta te iznosi ukupno 1,635 milijuna EUR: dvije odvojene nadopune dodatnim sredstvima u iznosu od 150 milijuna EUR (odluke od 24. rujna 2015.
                  2
                i 2. kolovoza 2016.
                  3
               ) za program djelovanja za razdoblje 2014.–2016., treća nadopuna dodatnim sredstvima u iznosu od 535 milijuna EUR (odluka od 2. kolovoza 2016.
                  4
               ) za financiranje programa djelovanja za razdoblje 2017.–2018. i četvrta nadopuna dodatnim sredstvima u iznosu od 800 milijuna EUR (odluka od 11. travnja 2019.
                  5
               ) za financiranje programa djelovanja za razdoblje 2019.–2020. Tim se sredstvima omogućuje provedba aktivnosti u okviru Instrumenta mirovne pomoći za Afriku do kraja 2020.
            
            
               U skladu s prijedlogom Komisije za višegodišnji financijski okvir za razdoblje 2021.–2027.
                  6
                i prijedlogom Visokog predstavnika za Europski instrument mirovne pomoći (EPF)
                  7
               , očekuje se da će aktivnosti koje se trenutačno financiraju u okviru APF-a od 1. siječnja 2021. preuzeti Instrument za susjedstvo, razvoj i međunarodnu suradnju (NDICI) i EPF. Kako bi se osigurala stalna i pouzdana potpora EU-a mirovnim i sigurnosnim aktivnostima pod afričkim vodstvom, trebalo bi olakšati neometani prijelaz između APF-a i tih novih instrumenata od siječnja do lipnja 2021. ili do isteka primjene Sporazuma iz Cotonoua, ovisno o tome što nastupi prije.
            
            
               Cilj je ovog Nacrta prijedloga odluke Vijeća dobiti odobrenje Vijeća za upotrebu opozvanih sredstava iz 10. ERF-a kako bi se APF nadopunio dodatnim iznosom od najviše 129 milijuna EUR. Ta će se sredstva iskoristiti primjenom ključa raspodjele doprinosa država članica iz 10. ERF-a
                  8
               .
            
            
               •Dosljednost s postojećim odredbama politike u tom području
            
            
               
                  U Globalnoj strategiji EU-a
                     9
                   mir i sigurnost definiraju se kao jedan od ključnih interesa EU-a, uz napomenu da je sigurnost unutar Europe isprepletena s mirom u susjednim i okolnim regijama. Obnovljenim Europskim konsenzusom o razvoju
                     10
                   iz 2017. „mir” se određuje kao jedno od pet središnjih područja te se potvrđuje predanost EU-a globalnom poretku utemeljenom na pravilima i multilateralizmu.
               
               
                  APF je jedan od ključnih instrumenata za provedbu suradnje Afrike i EU-a povezane s pitanjima mira i sigurnosti u okviru Zajedničke strategije Afrike i EU-a koja je donesena u Lisabonu 2007. Na četvrtom sastanku na vrhu Afrike i EU-a 2014. mir i sigurnost ponovno su potvrđeni kao jedno od pet prioritetnih područja za provedbu Zajedničke strategije. Na 5. sastanku na vrhu Afričke unije i EU-a u studenome 2017. čelnici su postigli dogovor o četiri zajednička strateška prioriteta za razdoblje do sljedećeg sastanka na vrhu, od kojih je jedan bio „Jačanje otpornosti, mira, sigurnosti i upravljanja”. Na temelju Novog europskog konsenzusa o razvoju u kojem se podsjeća na povezanost sigurnosti i razvoja te na temelju globalne strategije EU-a koja naglašava potrebu za integriranim pristupom sukobima, središnje mjesto u partnerstvu Afrike i EU-a i dalje zauzima suradnja u području mira i sigurnosti. U tom su kontekstu Europska komisija i Komisija Afričke unije 23. svibnja 2018. potpisale Memorandum o razumijevanju o miru, sigurnosti i upravljanju, koji služi kao okvir za jaču suradnju Afričke unije i EU-a pri suočavanju s izazovima u području mira i sigurnosti. Nedavno je ta usredotočenost na trajnu snažnu suradnju s afričkim partnerima u području mira i sigurnosti naglašena u zajedničkoj komunikaciji Komisije i ESVD-a iz ožujka 2020. pod naslovom „Put prema sveobuhvatnoj strategiji s Afrikom”
                     11
                  .
               
               
                  Omogućavanjem nastavka aktivnosti APF-a do sredine 2021. ili do isteka primjene Sporazuma iz Cotonoua, ovisno o tome što nastupi prije, ovaj će prijedlog pridonijeti i postizanju ciljeva održivog razvoja UN-a, a posebno 16. cilja: „Promicati miroljubiva i uključiva društva radi održivog razvoja, svima omogućiti pristup pravosuđu te uspostaviti učinkovite, odgovorne i uključive institucije na svim razinama”.
               
               
                  APF se redovito financira iz omotnice unutar AKP-a i regionalnih omotnica u okviru ERF-a. Aktivnosti koje se financiraju dodatnim sredstvima dodijeljenima APF-u iz pričuve za ostvarenje postignuća (réserve non-mobilisable) i dalje će biti usklađene s općim i posebnim ciljevima APF-a navedenima u strategiji o suradnji unutar AKP-a
                     12
                  .
               
               
                  Dodatna će se sredstva upotrebljavati u skladu s pravilima i postupcima koji se primjenjuju za 11. ERF. Programiranje tih sredstava utvrdit će se izmjenom programa djelovanja APF-a za razdoblje 2019.–2020. dodavanjem provedbe aktivnosti od siječnja 2021. ili do isteka primjene Sporazuma iz Cotonoua, ovisno o tome što nastupi prije. Ta izmjena programa djelovanja APF-a za razdoblje 2019.–2020. zahtijeva odobrenje COREPER-a prije nego što je Komisija donese, kako je predviđeno člankom 15. točkom (b) Provedbene uredbe o 11. ERF-u
                     13
                  .
               
            
            
               •Dosljednost u odnosu na druge politike Unije
            
            
               
                  Nije primjenjivo.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 1. stavak 4. Unutarnjeg sporazuma o 11. ERF-u
                     14
                  .
               
            
         
         
            
               
                  U članku 1. stavku 4. Unutarnjeg sporazuma o 11. ERF-u zahtijeva se da Vijeće jednoglasno donese svoju odluku. 
               
            
            
               •Supsidijarnost (za neisključivu nadležnost) 
            
            
               
                  Nije primjenjivo. 
               
               
                   
                     ERF se uspostavlja unutarnjim sporazumom predstavnika država članica te se njime predviđa mogućnost korištenja opozvanih sredstava ako se Vijeće s time složi
                     15
                  . 
               
            
            
               •Proporcionalnost
            
            
               
                  Prijedlog, a posebno predloženi iznosi, temelje se na sveobuhvatnoj analizi koju su provele službe Komisije i ESVD. Prijedlog se temelji i na pretpostavci da će drugi partneri dati financijski doprinos. Nadalje, države članice EU-a mogu prenijeti vlastite dobrovoljne doprinose preko APF-a.
               
            
            
               Afrička unija je u srpnju 2016. donijela odluku o uvođenju pristojbe od 0,2 % na prihvatljivi uvoz za financiranje Afričke unije. Svrha je odluke osigurati pouzdano i predvidljivo financiranje kontinentalnog mira i sigurnosti s pomoću Fonda za mir Afričke unije. Provedba potrebnog zakonodavstva i praktičnih mjera napreduje u državama članicama Afričke unije, ali različitom brzinom. Iznos sredstava dostupnih u okviru Fonda za mir Afričke unije stalno raste te je dosegnuo razinu od više od 160 milijuna EUR.
            
            
               •Odabir instrumenta
            
            
               ERF je jedini izvor financiranja APF-a na razini Unije. S obzirom na zakonska ograničenja, postojeći instrumenti EU-a koji se financiraju iz općeg proračuna Unije ne smiju se upotrebljavati za operacije koje imaju vojne ili obrambene implikacije ili za potporu vojnim korisnicima osim u kontekstu izgradnje kapaciteta za potporu razvoju i sigurnosti u svrhu razvoja.
            
            
               U skladu s člankom 1. stavkom 4. Unutarnjeg sporazuma između predstavnika vlada država članica Europske unije, koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije
                  16
                Vijeće odlučuje o prijedlogu Komisije. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Ex post evaluacije/provjere primjerenosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               
                  Nije primjenjivo.
               
            
            
               •Prikupljanje i primjena stručnog znanja
            
            
               
                  Nije primjenjivo.
               
            
            
               •Procjena učinka
            
            
               
                  Nije primjenjivo. 
               
            
            
               •Primjerenost i pojednostavnjenje propisa
            
         
         
            
               
                  Nije primjenjivo.
               
            
            
               •Temeljna prava
            
            
               Jačanje dimenzije ljudskih prava u sprečavanju sukoba, upravljanju krizama i procesima nakon sukoba jedno je od ključnih područja suradnje u okviru prioritetnog područja Zajedničke strategije Afrike i EU-a (JAES) „Mir i sigurnost”. U Memorandumu o razumijevanju o miru, sigurnosti i upravljanju Afričke unije i EU-a, koji je potpisan u svibnju 2018., dodatno se ističe središnja uloga ljudskih prava, uključujući borbu protiv rodno uvjetovanog nasilja povezanog sa sukobima, u postizanju mira i sigurnosti na afričkom kontinentu.
            
            
               U okviru programa djelovanja APF-a za razdoblje 2019.–2020.
                  17
                posebna pozornost posvetit će se dimenziji svih relevantnih mjera koja se odnosi na rodna pitanja i ljudska prava. Program djelovanja uključuje financijska sredstva za potporu Afričkoj uniji i drugim relevantnim akterima u uspostavi kontinentalnog okvira za poštovanje ljudskih prava i međunarodnog humanitarnog prava, koji će se primjenjivati na sve operacije potpore miru pod afričkim vodstvom. 
            
            
               4.UTJECAJ NA PRORAČUN
            
            
               
                  Nije primjenjivo.
               
               
                  ERF nije dio proračuna EU-a.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Mehanizmi praćenja, evaluacije i izvješćivanja oni su koji se primjenjuju na 11. ERF i predviđeni su programom djelovanja APF-a za razdoblje 2019.–2020.
               
            
            
               •Dokumenti s objašnjenjima (za direktive)
            
            
               
                  Nije primjenjivo.
               
            
            
               •Detaljno obrazloženje posebnih odredaba prijedloga
            
            
               
                  U članku 1. stavku 1. prijedloga predviđa se dodjela opozvanih sredstava u iznosu od najviše 129 milijuna EUR iz projekata u okviru 10. ERF-a u svrhu nadopune APF-a kako bi se ispunile procijenjene financijske potrebe programa djelovanja APF-a za prvih šest mjeseci 2021. 
               
               
                  U članku 1. stavku 2. predviđa se da će se primjenjivati pravila 11. ERF-a (Provedbena i financijska uredba
                     18
                  ).
               
               
                  U članku 2. određuje se datum stupanja na snagu odluke.
               
            
            
               2020/0228 (NLE)
            
            
               Prijedlog
            
            
               ODLUKE VIJEĆA
            
            
               o dodjeli sredstava koja su opozvana iz projekata u okviru 10. europskog razvojnog fonda u svrhu nadopune Instrumenta mirovne pomoći za Afriku
            
         
         
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Unutarnji sporazum između predstavnika vlada država članica Europske unije, koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije
                  19
               , a posebno njegov članak 1. stavak 4.,
            
            
               uzimajući u obzir prijedlog Europske komisije,
            
            
               budući da:
            
            
               (1)Postojeći angažman Europske unije u području mira i sigurnosti na afričkom kontinentu u okviru Instrumenta mirovne pomoći za Afriku (APF) trebalo bi nastaviti do kraja lipnja 2021. ili do isteka primjene Sporazuma o partnerstvu između članica Skupine afričkih, karipskih i pacifičkih država („AKP”) s jedne strane i Europske unije i njezinih država članica s druge strane („Sporazum o partnerstvu AKP-EU”)
                  20
               , ovisno o tome što nastupi prije.
            
            
               (2)Financijski zahtjevi APF-a za razdoblje od siječnja do lipnja 2021. procjenjuju se na 129 000 000 EUR.
            
            
               (3)Primjereno je koristiti opozvana sredstva iz projekata u okviru 10. ERF-a kako bi se osiguralo financiranje APF-a do kraja lipnja 2021. ili do isteka primjene Sporazuma o partnerstvu AKP-EU, ovisno o tome što nastupi prije.
            
            
               (4)Tim dodatnim sredstvima trebala bi se financirati potpora operacijama potpore miru pod afričkim vodstvom.
            
            
               (5)Sredstva bi se trebala upotrebljavati u skladu s relevantnim višegodišnjim programom djelovanja APF-a i s pravilima i postupcima koji se primjenjuju na 11. ERF, kako je utvrđeno u Uredbi Vijeća (EU) 2015/322 od 2. ožujka 2015. o provedbi 11. europskog razvojnog fonda
                  21
                i Uredbi Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond
                  22
               .
            
            
               DONIJELO JE OVU ODLUKU: 
            
            
               Članak 1.
            
            
               Iznos od najviše 129 000 000 EUR iz sredstava opozvanih iz projekata u okviru 10. europskog razvojnog fonda (ERF) dodjeljuje se u svrhu nadopune APF-a od 1. siječnja do 30. lipnja 2021. ili do isteka primjene Sporazuma o partnerstvu AKP-EU, ovisno o tome što nastupi prije. 
            
            
               Ta se sredstva upotrebljavaju u skladu s pravilima i postupcima koji se primjenjuju na 11. ERF.
            
            
               Članak 2.
            
            
               Ova Odluka stupa na snagu sljedećeg dana od dana donošenja.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Sporazum o partnerstvu između članica Skupine afričkih, karipskih i pacifičkih država, s jedne strane, i Europske zajednice i njezinih država članica, s druge strane, potpisan u Cotonouu 23. lipnja 2000.
               
               
                  
                     (2)
                  
                        Odluka Komisije C(2015) 8627 od 7. prosinca 2015.
               
               
                  
                     (3)
                  
                        Odluka Komisije C(2016) 7258 od 17. studenoga 2016.
               
               
                  
                     (4)
                  
                        Odluka Komisije C(2017) 2579 od 27. travnja 2017. kako je izmijenjena Odlukom Komisije C(2018) 1258 od 23. veljače 2018.
               
               
                  
                     (5)
                  
                        Odluka Komisije C(2019) 4070 od 6. lipnja 2019.
               
               
                  
                     (6)
                  
                        Prijedlog Komisije za višegodišnji financijski okvir 2021.–2027., svibanj 2018.
               
               
                  
                     (7)
                  
                        HR(2018)94 od 13. lipnja 2018.
               
               
                  
                     (8)
                  
                        To nije presedan u pogledu mogućeg budućeg korištenja sredstava koja su opozvana iz prethodnih ERF-ova, koje je podložno odluci koju države članice donose za svaki pojedinačan slučaj, u skladu s člankom 55. Uredbe Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond.
               
               
                  
                     (9)
                  
                        Zajednička vizija, zajedničko djelovanje: jača Europa. Globalna strategija Europske unije za vanjsku i sigurnosnu politiku, lipanj 2016.
               
               
                  
                     (10)
                  
                        Zajednička izjava Vijeća i predstavnika vlada država članica koji se sastaju u Vijeću, Europskog parlamenta i Komisije (2017/C 210/01): Novi europski konsenzus o razvoju „Naš svijet, naše dostojanstvo, naša budućnost”, 7. lipnja 2017.
               
               
                  
                     (11)
                  
                        Europska komisija i Visoki predstavnik Unije za vanjske poslove i sigurnosnu politiku, Zajednička komunikacija Europskom parlamentu i Vijeću: Put prema sveobuhvatnoj strategiji s Afrikom, JOIN(2020) 4, 9. ožujka 2020.
               
               
                  
                     (12)
                  
                        Odluka Komisije C(2015) 7766 od 13. studenoga 2015. o donošenju strateškog dokumenta i okvirnog programa za suradnju unutar AKP-a između Europske unije i Skupine država AKP-a za razdoblje od 2014. do 2020.
               
               
                  
                     (13)
                  
                        Uredba Vijeća (EU) 2015/322 od 2. ožujka 2015.
               
               
                  
                     (14)
                  
                        Unutarnji sporazum između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (SL L 210, 6.8.2013., str. 1.).
               
               
                  
                     (15)
                  
                        Članak 1. stavak 4. Unutarnjeg sporazuma o 11. ERF-u i članak 55. Uredbe Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond.
               
               
                  
                     (16)
                  
                        SL L 210, 6.8.2013., str.1.–14.
               
               
                  
                     (17)
                  
                        Odluka Komisije C(2019) 4070 od 6. lipnja 2019.
               
               
                  
                     (18)
                  
                        Uredba Vijeća (EU) 2015/322 od 2. ožujka 2015. o provedbi 11. europskog razvojnog fonda i Uredba Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond.
               
               
                  
                     (19)
                  
                        SL L 210, 6.8.2013., str. 1.
               
               
                  
                     (20)
                  
                        Sporazum (SL L 317, 15.12.2000., str. 3.) kako je izmijenjen Sporazumom potpisanim u Luxembourgu 25. lipnja 2005. (SL L 209, 11.8.2005., str. 27.) i Sporazumom potpisanim u Ouagadougouu 22. lipnja 2010. (SL L 287, 4.11.2010., str. 3.).
               
               
                  
                     (21)
                  
                        SL L 58, 3.3.2015., str. 1.–16.
               
               
                  
                     (22)
                  
                        SL L 307, 3.12.2018., str. 1.–21.